## Presuda Visokog upravnog suda Republike Hrvatske broj: Us-1765/2011-6 od 1. ožujka 2012.

### NN 45/2012 (20.4.2012.), Presuda Visokog upravnog suda Republike Hrvatske broj: Us-1765/2011-6 od 1. ožujka 2012.

VISOKI UPRAVNI SUD REPUBLIKE HRVATSKE

1138

PRESUDA

Visoki upravni sud Republike Hrvatske u vijeću sastavljenom od sudaca toga suda Eveline Čolović Tomić, predsjednice vijeća, Mire Kovačić i Sanje Štefan, članica vijeća, te sudske savjetnice Marijane Čuk Kostrec, zapisničarke, u upravnom sporu tužitelja Hrvatski Telekom d.d. Savska cesta 32, Zagreb, protiv odluke tužene Hrvatske agencije za poštu i elektroničke komunikacije, Jurišićeva 13, Zagreb, klasa: UP/I-344-01/09-01/3228, urbroj: 376-04-10-10 od 12. siječnja 2011., radi izmjene Standardne ponude za uslugu izdvojenog pristupa lokalnoj petlji, u nejavnoj sjednici vijeća održanoj 1. ožujka 2012.

presudio je

Tužba se odbija.

Ova presuda objavit će se u »Narodnim novinama«.

Obrazloženje

Osporenom odlukom, točkom I Ad 1.1 do Ad 1.67 određene su izmjene i dopune Standardne ponude tužitelja Hrvatskog Telekoma d.d. za uslugu izdvojenog pristupa lokalnoj petlji od 1. listopada 2009. Točkom II obvezuje se među ostalim HT da Operatorima korisnicima Standardne ponude, a po zahtjevu istih, omogući priključenje korisnika koji nije krajnji korisnik HT-a, a HT treba izvesti priključenje i spojiti instalaciju korisnika na HT-ovu mrežu sukladno jednokratnoj naknadi definiranoj točkom Ad 1.53 u točki I izreke, te je sukladno svemu navedenom u toj točki potrebno uskladiti i nadopuniti dijelove Standardne ponude HT-a za uslugu izdvojenog pristupa lokalnoj petlji od 1. listopada 2009. u skladu s opisanom obvezom HT-a (sve detaljno opisano u točki II). Točka III odnosi se na web aplikacije, točka IV na eventualnu namjeru rekonfiguracije postojeće pristupne mreže, a točka V na omogućenje korištenja VDSL2 tehnologije ITU-T G 993,2 profila 8b za rad s postojeće lokacije pristupnog čvora (CO lokacija). Točkom VI obvezuje se HT da u važeću Standardnu ponudu HT za uslugu izdvojenog pristupa lokalnoj petlji od 1. listopada 2009. ugradi i na svojim internetskim stranicama objavi izmjene i dopune Standardne ponude iz točaka I do V ove odluke i svugdje gdje to bude potrebno uskladi i ostale dijelove Standardne ponude u skladu s definiranim izmjenama i dopunama, te iste započne primjenjivati danom objave.

Tužitelj osporava odluku tužene, i to točku II u cijelosti, te podtočke Ad 1.53, Ad 1.54 i Ad 1.55, a ostale podtočke ne osporava. Smatra da je istima nepravilno primijenjen Zakon o elektroničkim komunikacijama (u daljnjem tekstu ZEK) te se poziva na članke 58. do 65. Poziva se i na odluku tuženog od srpnja 2009. kojom odlukom da nije određena obveza izgradnje mreže za potrebe drugih operatora, a niti ZEK niti Standardne ponude ne podrazumijevaju izgradnju takve mreže. Navodi da se regulatorne obveze mogu odrediti operatorima sa znatnijom tržišnom snagom na temelju provedene analize tržišta, a što da u konkretnom slučaju nije učinjeno odnosno nije postupljeno sukladno člancima 52. do 56. ZEK-a. Predlaže poništiti osporene točke odluke tužene.

U odgovoru na tužbu tužena navodi da tužitelj osporava odluku, i to točku II u cijelosti, te podtočke točke I i to Ad 1.53, Ad 1.54 i Ad 1.55. U spornim točkama odluke predviđena je obveza tužitelja da korisnicima standardne ponude za uslugu izdvojenog pristupa lokalnoj petlji uz naknadu omogući priključenje onih korisnika koji se nalaze u dohvatu mreže HT ali do njih nije izgrađena završna točka mreže (udaljenost 100 do 300m) a priključenje se omogućava na način opisan u točki II izreke. Nadalje navodi da tužitelj ističe da su povrijeđene odredbe ZEK-a kojima su propisane regulatorne obveze koje se mogu odrediti operatorima sa značajnom tržišnom snagom. (članci 58. do 65.) jer da tim odredbama nije predviđena obveza izgradnje mreže za potrebe drugih operatora. Navedeni prigovor da nije osnovan jer da su 17. srpnja 2009., a nakon provedene analize mjerodavnog tržišta tužitelju određene regulatorne obveze pristupa i korištenje posebnih dijelova mreže (članak 61.) regulatorna obveza nediskriminacije (članak 59. ZEK-a) koju presliku odluke tužitelj dostavlja uz tužbu. Ističe da je u odnosu na pristup lokalnoj petlji tužitelj spajao korisnike za vlastite potrebe po cijeni maloprodajnog priključka dok to nije obavljano na zahtjev korisnika drugog operatora pa na taj način drugim operatorima nije osiguravao pristup uz istovjetne uvjete kao za svoje usluge što je protivno članku 61. i 59. ZEK-a. Stoga je potrebno drugim operatorima omogućiti pristup mreži tužitelja pod istim uvjetima pod kojima to tužitelj čini za svoje potrebe, a taj pristup omogućen je na razmjeran način-točka II odluke u kojoj je detaljno opisana procedura, te naknade koje su drugi operatori dužni platiti tužitelju. Nadalje navodi da tužitelj smatra da mu je određena regulatorna obveza bez prethodno provedene analize tržišta (članak 52. Zakona), a što da je neosnovano obzirom da osporenom odlukom nije određena regulatorna obveza tužitelja već su naložene nove izmjene standardne ponude za uslugu izdvojenog pristupa lokalnoj petlji u svrhu provedbe regulatornih obveza pristupa posebnih dijelova mreže i nediskriminacije što je previđeno člankom 58. stavkom 3. Zakona, a obveze su određene odlukom od 17. srpnja 2009. Ističe da tužitelj u suštini ne osporava činjenično stanje utvrđeno u ovom predmetu, posebno da je za vlastite potrebe spajao korisnike po cijeni maloprodajnog priključka, a to isto nije obavljao na zahtjev korisnika drugog operatora. Ističe da je odluka u odnosu na sporne točke detaljno obrazložena, pa na temelju svega iznesenog predlaže tužbu odbiti.

Tužba nije osnovana.

Odredbom članka 58. stavka 3. Zakona o elektroničkim komunikacijama (»Narodne novine«, broj 73/08. – u daljnjem tekstu ZEK-a) propisano je da Agencija jedanput godišnje provodi postupak izmjene standardnih ponuda iz stavka 2. ovoga članka u svrhu provedbe regulatornih obveza koje određuje u skladu s odredbama ovoga Zakona. U svrhu ostvarivanja regulatornih načela i ciljeva iz članka 5. ovoga Zakona, postupak izmjene standardnih ponuda iz stavka 2. ovoga članka iznimno se može provesti i više puta tijekom godine.

Prema obrazloženju ovdje osporene odluke tužene, te podacima spisa predmeta dostavljenog Sudu uz odgovor na tužbu, Standardna ponuda koja je predmet ovog postupka, izrađena je i objavljena u skladu s odlukom HAKOM-a od 17. srpnja 2009., koja je donesena u postupku analize tržišta veleprodajnog (fizičkog)pristupa mrežnoj infrastrukturi (uključujući dijeljeni i/ili potpuni izdvojeni pristup) na fiksnoj lokaciji, u kojem je HT određen operatorom sa značajnom tržišnom snagom, te mu je između ostalog određena regulatorna obveza transparentnosti u sklopu koje je i obveza objave Standardne ponude. Navedena standardna ponuda izmijenjena je rješenjem od 15. siječnja 2010.

Postupak izmjene Standardne ponude HT-Hrvatskih telekomunikacija d.d. za uslugu izdvojenog pristupa lokalnoj petlji pokrenut je sukladno citiranom članku 58. stavku 3. ZEK-a.

Putem internetskih stranica je objavljen poziv svim zainteresiranim stranama da dostave detaljno obrazložene prijedloge izmjene Standardne ponude. Javni poziv sastojao se od dva dijela i to prikupljanje prijedloga izmjene Standardne ponude te dostave očitovanja na objavljene prijedloge izmjena Standardne ponude. Nakon analize pristiglih prijedloga operatora, HAKOM je izradio prijedlog Odluke o izmjenama i dopunama Standardne ponude, prijedlog je objavljen sukladno članku 22. ZEK-a, a tijekom javne rasprave prikupljeni su komentari društva HT, OT-Optima Telekoma, Amis Telekoma, H1 Telekoma i Metronet Telekomunikacija, a dijelovi Standardne ponude koje je HAKOM na temelju pristiglih komentara smatrao opravdanim, a iznijeti su u odnosu na prijedlog Odluke koji je bio na javnoj raspravi, sukladno 17. stavku 5. ZEK-a i članku 30. Zakona o općem upravnom postupku (»Narodne novine«, broj 47/09.), poslao je HT-u na očitovanje. Nakon detaljne analize komentara operatora na javnoj raspravi i očitovanja HT-a donesena je odluka o izmjenama i dopunama koje je HT obvezan ugraditi u postojeću Standardnu ponudu. U spornim točkama Ad 1.53, Ad 1.54 te Ad 1.55 predviđena je obveza tužitelja da korisnicima Standardne ponude za uslugu izdvojenog pristupa lokalnoj petlji uz naknadu omogući priključenje onih korisnika koji se nalaze u dohvatu mreže HT-a ali do kojih nije izgrađena završna točka mreže (udaljenost 100-300 m). Priključenje se omogućava na način opisan u točki II izreke.

Kako je postupak izmjene Standardne ponude proveden sukladno odredbama ZEK-a, članka 58. stavka 3. (obveza transparentnosti), članka 59. (obveza nediskriminacije), te članka 61.(obveza pristupa i korištenje dijelova mreže), to prigovori o povredi odredbi navedenog Zakona, kako glede utvrđenih obveza tako i glede analize tržišta nisu osnovani.

Objava presude temelji se na odredbi članka 14. stavka 7. Zakona o elektroničkim komunikacijama.

Trebalo je stoga, temeljem odredbe članka 42. stavka 2. Zakona o upravnim sporovima (»Narodne novine«, broj 53/91., 9/92. i 77/92.), koji se primjenjuje temeljem odredbe članka 90. Zakona o upravnim sporovima (»Narodne novine«, broj 20/10.), tužbu odbiti kao neosnovanu.

Broj: Us-1765/2011-6

Zagreb, 1. ožujka 2012.

Predsjednica vijeća
Evelina Čolović Tomić, v. r.

Presuda, NN 45/2012-1138